### NN 128/2017 (21.12.2017.), Odluka o lokalnim porezima Općine Bizovac

Općina Bizovac

2941

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 20. stavka 1. i članka 42. Zakona o lokalnim porezima (»Narodne novine« broj 115/16 i 101/17.), te članka 32. Statuta Općine Bizovac (»Službeni glasnik Općine Bizovac« broj 3/09 i 2/13) Općinsko vijeće Općine Bizovac na 5. sjednici održanoj 12. prosinca 2017. donijelo je

ODLUKU

O LOKALNIM POREZIMA OPĆINE BIZOVAC

I. OPĆA ODREDBA

Članak 1.

Ovom Odlukom utvrđuju se vrste, stope, visina, porezni obveznici te način obračuna i plaćanja lokalnih poreza Općine Bizovac.

II. VRSTE POREZA

Članak 2.

U Općini Bizovac uvode se sljedeći porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1) Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Općine Bizovac sukladno Zakonu o lokalnim porezima i Zakonu o porezu na dohodak.

Članak 4.

Osnovicu za obračun prireza porezu na dohodak čini ukupan iznos obračunatog poreza na dohodak.

Prirez porezu na dohodak plaća se po stopi od 3% od utvrđene osnovice, a uplaćuje se na žiro-račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

2) Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholnih pića po stopi od 3%.

Obveznik poreza na potrošnju je pravna i fizička osoba koja pruža ugostiteljske usluge na području Općine Bizovac.

Članak 6.

Osnovica poreza na potrošnju iz članka 5. ove Odluke je prodajna cijena pića po kojoj se pića prodaju u ugostiteljskim objektima, a u koju nije uključen porez na dodanu vrijednost.

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obveze poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec Jedinstvenom upravnom odjelu Općine Bizovac.

3) Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 9.

Kućom za odmor smatra se svaka zgrada ili dio zgrade ili stan koji se koristi povremeno ili sezonski.

Kućom za odmor u smislu ove Odluke ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Kućom za odmor ne smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Članak 10.

Porez na kuće za odmor plaća se u visini od 5 kuna po jednom četvornom metru korisne površine kuće za odmor.

Porez na kuće za odmor plaća se godišnje u roku od 15 dana od dana dostave rješenja.

Članak 11.

Obveznici poreza kuće za odmor moraju do 31. ožujka godine za koju se porez razrezuje dostaviti nadležnom poreznom tijelu potrebne podatke radi razreza poreza.

4) Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine.

Članak 13.

Javnom površinom u smislu ove Odluke smatra se zemljište unutar građevnog područja koje je u skladu s prostornim planovima namijenjeno općoj uporabi (ulice, trgovi, parkovi, nogostupi, igrališta, zelene površine, tržnica, kupalište i slično).

Članak 14.

Osnovica poreza je svota zakupnine, odnosno ugovorene naknade.

Porez na korištenje javnih površina plaća se po stopi od 20%.

Članak 15.

U slučaju korištenja javne površine kad je organizator ili naručitelj određenih aktivnosti Općina Bizovac ne plaća se porez na korištenje javnih površina.

Članak 16.

Obveznik je dužan platiti ovaj porez do 15. dana u mjesecu za prethodni mjesec kada se radi o zakupu na duži rok od 3 dana, odnosno u roku od 8 dana od dana primitka rješenja za zakup do 30 dana na žiro-račun proračuna Općine Bizovac.

III. UTVRĐIVANJE I NAPLATA POREZA

Članak 17.

Poslove u vezi s utvrđivanjem i naplatom lokalnih poreza Općine Bizovac, osim prireza porezu na dohodak, obavlja Jedinstveni upravni odjel Općine Bizovac.

IV. PRIJELAZNE I ZAVRŠNE ODREDBE

Članak 18.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se zakon kojim je uređen porezni postupak.

Članak 19.

Stupanjem na snagu ove Odluke prestaje važiti Odluka o općinskim porezima (»Službeni glasnik Općine Bizovac« broj 4/01) i Odluka o prirezu porezu na dohodak Općine Bizovac (»Službeni glasnik Općine Bizovac« broj 4/02.).

Članak 20.

Svi započeti postupci utvrđivanja i naplate općinskih poreza koji nisu dovršeni do dana stupanja na snagu ove Odluke godine dovršit će se po odredbama ranije važeće odluke.

Članak 21.

Ova Odluka objavit će se u »Službenom glasniku Općine Bizovac« i »Narodnim novinama«.

Ova Odluka stupa na snagu osmoga dana od dana objave u »Službenom glasniku Općine Bizovac«.

Klasa: 410-01/17-01/01
 Urbroj: 2185/03-17-1
 Bizovac, 12. prosinca 2017.

OPĆINSKO VIJEĆE OPĆINE BIZOVAC

Predsjednik Općinskog vijeća
 Milan Kraničević, v. r.